陈著
送春醉吟
三月二十有一日，絮云弄日风力薄。
家人报我明日夏，草草杯盘软春脚。
世人心眼最无常，景物流禅争顷刻。
南风一转垂青阴，回首芳尘是陈迹。
天公好事亦世情，约束花神呈未著。
放开酴醾紫心香，安排芍药无留发。
流莺调笙舌尚存，倦蝶依然舞还拍。
杜鹃无知只催归，何物恶声谁听著。
不妨长筵达诘旦，饯旧迎新两无怍。
傍观笑我八十翁，翁亦自知身是客。
安问家无担石储，时节犹自沈沈酌。
我闻此语三叹息，酒边寄耳非莫逆。
杜老忧怀醒时多，谁道醉狂放李白。